Maroela Motors-padtoets: Fortuner heeltemal vernuweDie Toyota Fortuner (Foto: Toyota) Ek besit tans ŉ Renault Grand Scenic 1.9 dCi Dynamique. Ek gebruik dié 7-sitplekbussie om my talle kinders rond te karwei en ook om my karavaan te sleep. Die Scénic het onlangs minder betroubaar begin raak en het nie ŉ 4×4 nie. Heel moontlik sal my volgende voertuig ŉ Toyota Fortuner 2.5 D-4D outomaties wees, wat ook 7 sitplekke het en my karavaan lag-lag sal sleep. Ek is toe heel nuuskierig om meer uit te vind oor die nuwe Fortuner. Kom ek stel dit so: die vorige model kan nie kers vashou by die nuwe een nie. Die ritgehalte en gehalte van die binneruim is in ŉ ander liga. Menings verskil oor die Fortuner se ontwerp. Ek dink dit is netjies, opvallend en mooi. Ander sê nou weer daar gaan te veel aan. Party mense gaan van hom hou, ander nie. As ons beweeg na die binneruim, is dit waar dinge interessant raak. My enigste klagte is die gelyktydige gebruik van bruin en swart leer. Ek sou dit verkies met net een kleur. Die houtinsetsels om die rathefboom lyk nou soos behoorlike hout, nie plastiek nie en dieselfde geld vir die hout op die stuurwiel. Die Toyota Fortuner (Foto: Toyota) Die paneelbord, stuurwiel, rathefboom en al die kontroles is nuut. Dit is baie sagter op die hand en oog. Die handrem trek wel vir my smaak heeltemal te ver op, soos op die Hilux wat ons verlede week getoets het. Ek hou van ŉ handrem wat so drie keer klik voordat hy styf opgetrek is. Indrukwekkende lugverkoeling hou die insittendes vars en gemaklik, al raak dit taamlik warm. Die Fortuner se binneruim het min geraas, vibrasie- en verfyndheidsvlakke, wat sorg dat die passasiers en bestuurder die langpad geniet sonder om te moeg te word. Die derde ry sitplekke slaan ook nou makliker op en af, as op die vorige model. Soos met die Hilux, is die nuwe 2.8 GD-6 dieselenjin van die Hilux ŉ juweel. Stil, sterk en lig op diesel. Hierdie spesifieke toetseenheid is met die 6-gang handrat toegerus. Die handrat bied positiewe ratwisseling en die rathefboom se aksie is vir my lekker, maar ek verkies self die outomatiese model. Die nuwe 6-spoed outomatiese ratkas is puik en bied ŉ gemakliker bestuurservaring. Ritgehalte is indrukwekkend goed en sag genoeg sodat dit nie jou niere beskadig nie, maar hard genoeg om oormatige bakrol te voorkom. Die Toyota Fortuner (Foto: Toyota) Die nuwe Fortuner is puik, veral vir my doeleindes. Sewe sitplekke met ŉ stewige standaard-toerustingvlak. Ek dink wel Toyota kon vir R596 100 navigasie ingesluit het en die raakskerm lyk baie beter tuis in die Fortuner se paneelbord as by die Hilux. Die handrat het ŉ raps minder wringkrag, met 420Nm tussen 1 400 en 2 600 r/min, teen die outomatiese model se 450Nm. Die lugverkoeling vir die agterste passasiers is vir my kinders die beste funksie ooit. Die Fortuner spog ook met ŉ 3 000kg sleepkapasiteit, dus is amper alles, duskant die bote wat ernstige hengelaars gebruik om marlyn uit Natal se noordkus te trek, heeltemal in die haak. Daar is ŉ sekere lewenstyl wat ŉ 4×4-sportnutsvoertuig jou bied en dit kos ŉ paar rand. Ek sit ook nou met die penarie dat die vorige 2.5 outomatiese Fortuner nie meer goed genoeg is nie. Christo, Maroela Media se besigheidsbestuurder se mening: Ek ry tans ŉ Fortuner en is 100% tevrede met alles en het nogal gewonder of die nuwe Fortuner iets gaan bied wat my opgewonde maak. Ek was baie verbaas toe die nuwe Fortuner vir my dieselfde gevoel gee, maar soveel beter is. Toyota het dit reggekry om my opgewonde te maak met hul nuwe ontwerp en uitleg, maar tog voel ek steeds deel van die Fortuner-familie. Die Toyota Fortuner (Foto: Toyota) Kyk, die motor is van buite mooi, BAIE MOOI, maar as jy inklim, sien jy ŉ goed-ontwerpte voertuig. Die voertuig ry soveel sagter en is net soveel luukser binne. Opvallende verbeterings was die dubbel-paneelkissie wat meer pakplek bied, die motor wat elektronies aanskakel, met ŉ Start/ Stop knoppie en die agterste ry sitplekke wat so maklik opvou, my vrou hoef nie meer te vra dat ek kom help nie. Dit Fortuner wat ons toetsbestuur het se panele was swart, met donkerbruin leerbekleedsels. My eerste gedagte was waarom, maar toe ek die sleutel later teruggee, was ek oortuig. My volgende Fortuner gaan dieselfde kleurskema binne hê. Dit lyk LUUKS! Gepraat van my volgende voertuig: Daar is net een motor op my wenslys – Die nuwe Toyota Fortuner 2.8 GD-6. Die reeks lyk so: ­­­­Die reeks word gedek deur ŉ 3 jaar/ 100 000km waarborg en 5 jaar/ 90 000km diensplan. Die kompetisie lyk so: 5 jaar/ 90 000km diensplan 5 jaar/ 100 000km diensplan Let wel dat die Everest en Trailblazer nie in groter kapasiteit enjinmodelle in 4×4 en handrat beskikbaar is nie. Albei is outomatiese modelle.